# ΠΑΡΟΥΣΙΑΣΗ ΠΡΟΒΛΗΜΑΤΩΝ ΠΡΟΣ ΑΜΕΣΗ ΕΠΙΛΥΣΗ

### ΠΑΡΟΥΣΙΑΣΗ ΠΡΟΒΛΗΜΑΤΩΝ

1. **ΠΡΟΒΛΗΜΑ: Καθυστέρηση ορισμού ραντεβού προσέλευσης των Δικηγόρων για την κατάθεση διοικητικού φακέλου και δη αιτήματος προς χορήγηση κατ΄ εξαίρεση άδειας διαμονής για εξαιρετικούς λόγους σύμφωνα με το άρθρο 19 παρ. 1 περ. γ του ν.4251/2014 και άρνηση αντικατάστασης ονόματος πολίτη τρίτης χώρας σε προκαθορισμένο ραντεβού.**

**ΠΡΟΤΕΙΝΟΜΕΝΗ ΛΥΣΗ: Α.** Η ηλεκτρονική επικοινωνία των πολιτών τρίτων χωρών με τις αρμόδιες υπηρεσίες και κατ΄ επέκταση τους Δικηγόρους που τους εκπροσωπούν.

Τρόποι επικοινωνίας με την διοίκηση: 1. Με ηλεκτρονική αλληλογραφία και ψηφιακή υπογραφή του δικηγόρου στα έγγραφα που αποστέλλονται προς την διοίκηση ή 2. Με αποστολή συστημένου. Σε αμφότερες τις περιπτώσεις η απόδειξη κατάθεσης θα πρέπει να κωλύει και να αναστέλλει την έκδοση απόφασης επιστροφής.

 Η δυνατότητα αυτή προβλέπεται στο **άρθρο 8 παρ.3 του ν.4251/2014** το οποίο ορίζει ότι: *«Χορήγηση Άδειας Διαμονής ……3. Με απόφαση του Υπουργού Εσωτερικών μπορεί να καθορίζεται η δυνατότητα επικοινωνίας των πολιτών τρίτων χωρών με τις αρμόδιες υπηρεσίες μέσω ταχυδρομείου, τηλεομοιοτυπίας ή ηλεκτρονικά, μέσω διαδικτύου, για θέματα, όπως η υποβολή αίτησης χορήγησης ή ανανέωσης άδειας διαμονής, η υποβολή συμπληρωματικών δικαιολογητικών ή η παρακολούθηση της πορείας του φακέλου είτε για συγκεκριμένους τύπους αδειών διαμονής ή υπηρεσίες υποδοχής είτε συνολικά,* σύμφωνα με τις εκάστοτε ισχύουσες διατάξεις για την ηλεκτρονική διακυβέρνηση και τις διαθέσιμες, κατά περίπτωση, τεχνικές δυνατότητες. Με όμοια απόφαση μπορεί να καθορίζεται ο χρόνος προσκόμισης των πρωτότυπων δικαιολογητικών, όπου αυτά απαιτούνται, καθώς και να τροποποιείται η διαδικασία υποβολής εγγράφων και να ρυθμίζεται κάθε άλλο σχετικό θέμα..»

**Β.** Δυνατότητα αντικατάστασης του ονόματος του πολίτη τρίτης χώρας στο προκαθορισμένο ραντεβού του δικηγόρου, με άλλο όνομα πολίτη τρίτης χώρας (σε περίπτωση ανάκλησης εντολής), για την ίδια ή άλλη κατηγορία άδειας διαμονής.

Επίσης να αλλάξει η ποσόστωση των ραντεβού για κατάθεση αιτήματος προς χορήγηση άδειας διαμονής για εξαιρετικούς λόγους μεταξύ δικηγόρων και πολιτών τρίτων χωρών, προκειμένου να καταστεί δυνατή η ταχύτερη εξυπηρέτηση των δικηγόρων.

1. **ΠΡΟΒΛΗΜΑ: Καθυστέρηση έκδοσης οριστικών αποφάσεων επί των ανωτέρω αιτημάτων προς χορήγηση κατ΄ εξαίρεση άδειας διαμονής για εξαιρετικούς λόγους σύμφωνα με το άρθρο 19 παρ. 1 περ.γ του ν. 4251/2014.**

**ΠΡΟΤΕΙΝΟΜΕΝΗ ΛΥΣΗ:** Η χορήγηση βεβαίωσης τύπου Α, σύμφωνα με το άρθρο 8 παρ. 5 έως 8 του ν.4251/2014.

Λαμβανομένου υπ’ όψιν ότι ο σκοπός των διατάξεων του άρθρου 19 του ν.4251/2014, είναι η παροχή δυνατότητας κτήσης νομίμου τίτλου διαμονής στη χώρα σε πολίτες τρίτων χωρών, προκειμένου αυτοί να καταγραφούν και να ενταχθούν στις δομές της κοινωνικής και οικονομικής ζωής της χώρας, οίκοθεν νοείται ότι δεν θα πρέπει να τυγχάνουν άνισης μεταχείρισης, ως προς την αντιμετώπιση τους, σε σχέση με τους νόμιμα διαμένοντες πολίτες τρίτων χωρών. Εξάλλου, οι αρχές κατά την κατάθεση των δικαιολογητικών προβαίνουν ήδη σε προέλεγχο των φακέλων, προκειμένου να διαπιστώσουν ότι πληρούνται εκ πρώτης όψης οι νόμιμες προϋποθέσεις, ώστε να θέσουν επισημείωση επί του αποδεικτικού κατάθεσης ότι κωλύεται η έκδοση ή εκτέλεση απόφασης επιστροφής. Εφόσον, λοιπόν, πραγματοποιείται ο προέλεγχος είναι προτιμότερο να χορηγείται βεβαίωση κατάθεσης βεβαίωσης τύπου Α (μπλε βεβαίωση) αντί του μέχρι σήμερα αποδεικτικού. Η βεβαίωση τύπου Α΄, όπως αναφέρεται ρητά στο νόμο, δεν προδικάζει την τελική χορήγηση του τίτλου διαμονής, πλην όμως επιτρέπει στον πολίτη τρίτης χώρας να πραγματοποιήσει τις αναγκαίες συναλλαγές με τις ελληνικές αρχές.

1. **ΠΡΟΒΛΗΜΑ: Αποδοχή ή μη εγγράφων για την απόδειξη ισχυρών δεσμών με τη χώρα κατά την κρίση της εκάστοτε υπηρεσίας – Ζητούμενο η** **ενιαία εφαρμογή του Κώδικα Μετανάστευσης σε όλες τις Αποκεντρωμένες Διοικήσεις της χώρας**

Ενδεικτικά αναφέρεται ότι α) δεν γίνονται αποδεκτές από όλες τις υπηρεσίες οι ειδικές βεβαιώσεις για την απόδειξη των δεσμών με τη χώρα και β) στην κατηγορία των εξαιρετικών λόγων με τίτλο που έληξε, από κάποιες υπηρεσίες δεν γίνονται αποδεκτοί όλοι οι τίτλοι διαμονής εντός της τελευταίας δεκαετίας, ανεξαρτήτως της κατηγορίας αυτών, αλλά εφαρμόζεται -αντίθετα με το γράμμα του νόμου- μια ιδιότυπη εξαίρεση συγκεκριμένων κατηγοριών τίτλων διαμονής π.χ. της άδειας διαμονής για εξαιρετικούς λόγους.

**ΠΡΟΤΕΙΝΟΜΕΝΗ ΛΥΣΗ:** Σε κάθε περίπτωση πρέπει να διασφαλίζεται από την διοίκηση η τήρηση της αρχής της νομιμότητας και η ίση μεταχείριση των αιτούντων. Προσήκει η έκδοση **ερμηνευτικής εγκυκλίου** με σκοπό την οριστική επίλυση του προβλήματος της ανομοιόμορφης εφαρμογής των αυτών κανόνων από τις Αποκεντρωμένες Διοικήσεις της χώρας. Οι θεσμικές παρεμβάσεις πρέπει να συμβάλλουν στην εμπέδωση της ασφάλειας δικαίου και της ισονομίας.